龍子祠農人享神
作者：王士元
朝代：宋

paragraphs: 晉州之西，山曰藐姑，有泉源源流不潴。
疏爲八道溝與渠，坐令瘠土成膏腴。
多黍多稌多麻蔬，沄沄萬畝碁局如。
田家終歲惟勤劬，雖有乾旱無憂虞。
割牲釃酒父老趨，坎坎擊鼓吹笙竽。
報答龍神醉飽餘，宛若澤國江鄉居。
晉州之東民豈迂，耕種自亦爲農夫。
年年汲井井欲枯，赤日炙背田不濡。
父子筋力疲轆轤，肩頳汗浹良區區。
老我見此空嗟吁。
誰把勞逸分兩途，凶年且爲寬賦租。